66. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ  ΟΙΚΟΝΟΜΙΑΣ Αριθ.25784/4336 της 19/27 Ιουν. 1973 (ΦΕΚ Β΄ 719) Περί επεκτάσεως της ασφαλίσεως ανεργίας· Έχοντες υπ’ όψει: α)Τας διατάξεις της παρ. 3 του άρθρ. 11 του Ν.Δ. 2961/1954 «περί συστάσεως Οργανισμού Απασχολήσεως και Ασφαλίσεως Ανεργίας», ως αύται συνεπληρώθησαν υπό του άρθρ. 1 του Νόμ. 3464/1955. β)Τας διατάξεις του Ν.Δ. 212/1969 «περί Οργανώσεως και Διοικήσεως του Ο.Α.Ε.Δ.». γ)Την υπ’ αριθ. 8342/14.12.1972 απόφασιν του Υπουργού Εθνικής Οικονομίας, περί μεταβιβάσεως αρμοδιοτήτων εις τους Υφυπουργούς, τον Γενικόν Γραμματέα και τους Αναπληρωτάς Γενικούς Γραμματείς του Υπουργείου Εθνικής Οικονομίας και δ)Την υπ’ αριθ. 12233/9.6.1973 αναφοράν του Ο.Α.Ε.Δ., δι’ ης υπεβλήθη ημίν απόσπασμα πρακτικού της υπ’ αριθ. 51/15.5.1973 συνεδριάσεως του Διοικητικού Συμβουλίου αυτού, καθ’ ην απεφασίσθη η υποβολή ημίν προτάσεως, περί επεκτάσεως της ασφαλίσεως ανεργίας εις κατηγορίαν τινά μισθωτών, αποφασίζομεν: Εγκρίνομεν την επέκτασιν ασφαλίσεως ανεργίας εις το πάσης φύσεως και μορφής προσωπικόν το απασχολούμενον ή απασχοληθησόμενον εκτός ασφαλιστικών περιοχών εις τας ανά την Χώραν λειτουργούσας ή μελλούσας να λειτουργήσουν επιχειρήσεις, εκμεταλλεύσεις κλπ. υπό μορφήν Ανωνύμου Εταιρείας ανεξαρτήτως εάν η έδρα αυτών ευρίσκεται εντός ή εκτός τοιαύτης περιοχής. Η παρούσα δημοσιευθήτω δια της Εφημερίδος της Κυβερνήσεως. 